<classify> Mechi ya kwanza ya Azam baada ya kuondolewa kwenye michuano ya Kombe la Shirikisho Afrika mwishoni mwa wiki iliyopita itakuwa ya Ligi Kuu dhidi ya mabingwa watetezi, Yanga kwenye Uwanja wa Taifa Dar es Salaam Aprili mosi mwaka huu.Akizungumza na waandishi wa habari Dar es Salaam Ofisa Habari wa Azam FC, Jaffar Idd alisema mbele yao kuna mchezo wa Yanga ambao ni muhimu kujipanga kuhakikisha wanapata ushindi.Alisema malengo ya benchi lao la ufundi sio tu katika kushinda mchezo huo dhidi ya Yanga bali kuhakikisha wanashinda michezo yote iliyobaki na kutimiza malengo yao ya kutwaa taji la ligi.Timu itaanza kambi kesho leo kwa ajili ya mchezo wetu dhidi na Yanga, ni mchezo muhimu kwetu kujipanga kuhakikisha tunapata matokeo mazuri. Lengo letu ni kushinda michezo yote iliyobaki, alisema.Wakati wakijiandaa na mchezo ujao dhidi ya Yanga na ule wa Kombe la Shirikisho dhidi ya Ndanda, Azam itamkosa mchezaji wake muhimu John Bocco anayepatiwa matibabu Afrika Kusini na kwa mujibu wa Idd ripoti ya madaktari inasema atahitajika kukaa nje ya uwanja mwezi mmoja.Idd alisema Bocco aliyekuwa na kikosi cha Azam kilichokwenda Mbabane Swaziland kwa ajili ya mchezo dhidi ya Mbabane alibaki Afrika Kusini kufanyiwa uchunguzi na madaktari wa timu ya Bidvest Wits.Bocco anasumbuliwa na majeraha ya goti aliyopata katika mchezo wa ligi dhidi ya Simba na hakucheza kwenye mchezo wa Kombe la Shirikisho Afrika wa nyumbani na ugenini dhidi ya Mbabane Swallows.Alitaja wachezaji wengine majeruhi kuwa ni beki Aggrey Morris na kiungo Mcameroon Stephane Kingue. Pia alisema Himid Mao, Shomari Kapombe na Frank Domayo pia walikuwa wagonjwa na kwamba walilazimika kucheza mchezo wa marudiano dhidi ya Mbabane wakiwa wagonjwa.Akizungumzia vurugu zilizojitokeza katika mchezo wao dhidi ya Mbabane Swallows, alisema hawana la kufanya, wamemuachia Kamisaa wa mchezo huo atakayeandika ripoti kwenda Shirikisho la Soka Afrika CAF kwani yeye ni shahidi tosha.Katika mchezo huo wa marudiano uliochezwa Mbabane Swaziland viongozi wa Azam walidai kufanyiwa fujo. Pia, wakidai kuwa chumba cha kubadilishia nguo kilimwagiwa dawa kiasi cha kuwalazimu kubadilisha nguo kwenye gari.  <topic>: MICHEZO 